Ανάμεσα στις περιοχές με τα πιο έντονα φαινόμενα η Ημαθία, όπου η κακοκαιρία «Bora» χτύπησε σφοδρότατα το περασμένο Σαββατοκύριακο, με το ύψος της βροχόπτωσης να ανέρχεται στους 213 τόνους ανά στρέμμα στη Βέροια και στους 202 στη Νάουσα.

Σε ύψιστη ετοιμότητα το Γραφείο Πολιτικής Προστασίας και οι Τεχνικές Υπηρεσίες της Π.Ε Ημαθίας οι οποίες λειτούργησαν υποδειγματικά, παρεμβαίνοντας άμεσα και συντονισμένα με όλους τους συνεργαζόμενους φορείς, ώστε να περιοριστούν στο ελάχιστο πλημμυρικά φαινόμενα σε περιουσίες και οδικές αρτηρίες και να αποφευχθεί ο κίνδυνος απώλειας ανθρώπινης ζωής. Άμεση η παρέμβασή τους και στα χωριά του ορεινού όγκου της Ημαθίας για τον αποχιονισμό και τη διάνοιξη των δρόμων που οδηγούν σε αυτά.

Παρά την σφοδρότητα της κακοκαιρίας, τα ελάχιστα και περιορισμένα προβλήματα που προέκυψαν, οφείλονται κατά μεγάλο βαθμό στην προετοιμασία και τη συντήρηση που έγινε τα προηγούμενα χρόνια. Με τον καθαρισμό των ρεμάτων και τα αντιπλημμυρικά έργα τα οποία υλοποιήθηκαν, υλοποιεί και θα συνεχίσει να υλοποιεί και να βελτιώνει κάθε χρόνο η Π.Ε. Ημαθίας, οχυρώνεται με κάθε δυνατό τρόπο ο νομός από τέτοιου είδους έντονα καιρικά φαινόμενα.

Καταλυτική και άμεση η αντίδραση του μηχανισμού της Π.Ε. Ημαθίας σε κάθε περιστατικό, καθ’ όλη τη διάρκεια των φαινομένων, η οποία παρέμεινε σε ετοιμότητα μερονυχτίς ώστε να συνδράμει όπου και όποτε χρειαστεί.

Σε συγχαρητήρια δήλωση του, ο αντιπεριφερειάρχης Κώστας Καλαϊτζίδης αναφέρει: «Θα ήθελα να δώσω τα συγχαρητήρια μου στο Τμήμα Πολιτικής Προστασίας της περιφερειακής μας ενότητας, για τον άρτιο και αποτελεσματικό συντονισμό των φορέων της δύναμης της. Η Αστυνομική Διεύθυνση Ημαθίας, η Διεύθυνση Πυροσβεστικών Υπηρεσιών και οι τρεις Δήμοι, συνέβαλαν τα μέγιστα στην αντιμετώπιση των προβλημάτων που προέκυψαν. Το ίδιο και οι Τεχνικές μας Υπηρεσίες που έδωσαν την μάχη για την αποφυγή πλημμυρικών φαινομένων και για τον αποχιονισμό των ορεινών μας περιοχών».